Document ID: 32008D0638

ΑΠΌΦΑΣΗ ΤΗΣ ΕΠΙΤΡΟΠΉΣ
της 30ής Ιουλίου 2008
για την τροποποίηση της απόφασης 2007/777/ΕΚ ώστε να επιτρέπονται οι εισαγωγές από την Κίνα προϊόντων κρέατος πουλερικών που έχουν υποστεί θερμική επεξεργασία
[κοινοποιηθείσα υπό τον αριθμό Ε(2008) 3874]
(Κείμενο που παρουσιάζει ενδιαφέρον για τον ΕΟΧ)
(2008/638/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 92/118/ΕΟΚ του Συμβουλίου, της 17ης Δεκεμβρίου 1992, για τον καθορισμό των όρων υγειονομικού ελέγχου καθώς και των υγειονομικών όρων που διέπουν το εμπόριο και τις εισαγωγές στην Κοινότητα προϊόντων που δεν υπόκεινται, όσον αφορά τους προαναφερόμενους όρους, στις ειδικές κοινοτικές ρυθμίσεις που αναφέρονται στο κεφάλαιο Ι του παραρτήματος Α της οδηγίας 89/662/ΕΟΚ και, όσον αφορά τους παθογόνους παράγοντες, της οδηγίας 90/425/ΕΟΚ (1), και ιδίως το άρθρο 10 παράγραφος 2 στοιχείο γ),
την οδηγία 2002/99/ΕΚ του Συμβουλίου, της 16ης Δεκεμβρίου 2002, για τους κανόνες υγειονομικού ελέγχου που διέπουν την παραγωγή, μεταποίηση, διανομή και εισαγωγή προϊόντων ζωικής προέλευσης που προορίζονται για ανθρώπινη κατανάλωση (2), και ιδίως το άρθρο 8 εισαγωγική φράση, το άρθρο 8 παράγραφος 1 πρώτο εδάφιο, το άρθρο 8 παράγραφος 4, το άρθρο 9 παράγραφος 2 στοιχείο β), το άρθρο 9 παράγραφος 4 στοιχεία β) και γ),
Εκτιμώντας τα ακόλουθα:
(1)
Η απόφαση 2007/777/ΕΚ της Επιτροπής, της 29ης Noεμβρίου 2007, για τον καθορισμό όρων υγείας των ζώων, όρων δημόσιας υγείας και υποδειγμάτων πιστοποιητικών όσον αφορά ορισμένα προϊόντα με βάση το κρέας και επεξεργασμένα στομάχια, ουροδόχους κύστεις και έντερα για κατανάλωση από τον άνθρωπο, που εισάγονται από τρίτες χώρες, και για την κατάργηση της απόφασης 2005/432/ΕΚ (3), θεσπίζει κανόνες για τις εισαγωγές στην Κοινότητα παρτίδων από ορισμένα προϊόντα με βάση το κρέας που προορίζονται για κατανάλωση από τον άνθρωπο, συμπεριλαμβανομένων των καταλόγων τρίτων χωρών και μερών τρίτων χωρών από όπου επιτρέπονται οι εισαγωγές των προϊόντων αυτών. Με την ίδια απόφαση καθορίζονται επίσης τα υποδείγματα πιστοποιητικών καθώς και οι κανόνες για την επεξεργασία που απαιτείται για τα προϊόντα αυτά.
(2)
Σύμφωνα με την απόφαση 2007/777/ΕΚ, η Κίνα επιτρέπεται μόνον να εξάγει προς την Κοινότητα προϊόντα με βάση το κρέας πουλερικών, τα οποία έχουν υποστεί θερμική επεξεργασία σε δοχείο ερμητικά κλειστό σε τιμή Fo 3 ή ανώτερη, σύμφωνα με το παράρτημα ΙΙ μέρος 4 της εν λόγω απόφασης.
(3)
Οι κινεζικές αρχές ζήτησαν από την Επιτροπή να επιτρέψει την εισαγωγή στην Κοινότητα προϊόντων με βάση το κρέας πουλερικών που έχουν υποστεί λιγότερο αυστηρή επεξεργασία, πιο συγκεκριμένα θερμική επεξεργασία σε ελάχιστη θερμοκρασία 70 °C.
(4)
Οι υπηρεσίες της Επιτροπής πραγματοποίησαν αρκετές αποστολές επιθεώρησης στην Κίνα και διαπίστωσαν ότι οι αρμόδιες αρχές της Κίνας, ιδιαίτερα οι αρχές της επαρχίας Shandong, διαθέτουν επαρκή οργάνωση ώστε να μπορούν να αντιμετωπίσουν ζητήματα που άπτονται του υγειονομικού καθεστώτος των πουλερικών.
(5)
Επιπροσθέτως, οι αρχές της επαρχίας Shandong απέδειξαν ότι τηρούνται οι ειδικοί κανόνες υγειονομικού ελέγχου που ορίζουν η οδηγία 2002/99/ΕΚ και η απόφαση 2007/777/ΕΚ.
(6)
Κατά την τελευταία ετήσια γενική διάσκεψη του Παγκόσμιου Οργανισμού για την Υγεία των Ζώων (OIE), η οποία πραγματοποιήθηκε τον Μάιο του 2007 στο Παρίσι, η Κίνα ανακηρύχθηκε πλήρες μέρος του οργανισμού αυτού και έκτοτε οι κινεζικές αρχές αποστέλλουν τακτικά υγειονομικές πληροφορίες στην Επιτροπή. Επιπροσθέτως, έχουν συμφωνήσει να κοινοποιούν στην Επιτροπή, εντός 24 ωρών αφού λάβουν σχετική επιβεβαίωση, τα πρώτα κρούσματα γρίπης των πτηνών και ψευδοπανώλης των πτηνών που εμφανίζονται σε οιοδήποτε μέρος της επικράτειας της Κίνας το οποίο προηγουμένως ήταν απαλλαγμένο από τις νόσους αυτές.
(7)
Η Κίνα απέστειλε πρόσφατα δείγματα του ιού της γρίπης των πτηνών στο κοινοτικό εργαστήριο αναφοράς για τη γρίππη των πτηνών (ΚΕΑ). Η ανταλλαγή των δειγμάτων ιού καθιστά δυνατή τη διενέργεια λεπτομερέστερων μελετών σχετικά με την εξέλιξη του ιού και την εκτίμηση της πιθανής προέλευσής του καθώς και των μέσων εξάπλωσής του.
(8)
Ως εκ τούτου, είναι σκόπιμο να επιτραπεί η εισαγωγή στην Κοινότητα προϊόντων με βάση το κρέας πουλερικών από την επαρχία Shandong της Κίνας τα οποία έχουν υποστεί θερμική επεξεργασία σε ελάχιστη θερμοκρασία 70 °C σύμφωνα με το παράρτημα ΙΙ μέρος 4 της απόφασης 2007/777/ΕΚ.
(9)
Συνεπώς, η απόφαση 2007/777/ΕΚ πρέπει να τροποποιηθεί ανάλογα.
(10)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Τα μέρη 1 και 2 του παραρτήματος ΙΙ της απόφασης 2007/777/ΕΚ αντικαθίστανται από το κείμενο του παραρτήματος της παρούσας απόφασης.
Άρθρο 2
Τα κράτη μέλη λαμβάνουν αμέσως τα αναγκαία μέτρα για τη συμμόρφωσή τους με την παρούσα απόφαση, τα οποία και δημοσιεύουν. Ενημερώνουν αμέσως την Επιτροπή σχετικά.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 30 Ιουλίου 2008.

Labels: 0
3
17
18